張太博亨泉
作者：洪咨夔
朝代：宋

paragraphs: 公家老博望，手斲扶桑根。
騎之泛溟渤，飄然泝崑崙。
直到析木津，細問黄河源。
玉繩澹碧落，機杼閑天孫。
北斗可用挹，槎腹漥爲樽。
獨携天一水，從乾納諸坤。
梧桐九秋影，苔蘚千年痕。
媼神發深閟，泉冽槎猶存。
爾泉以亨字，是亨本於元。
世人重通塞，祗就利處論。
習坎維心亨，中有真肧腪。
木上有水井，何嘗以亨言。
泉於性中汲，畫向象外吞。
安得跨黄鵠，往款君平門。